CELEX: 52016PC0649
Language: el
Date: 2016-10-10
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα ληφθεί εξ ονόματος της Ευρωπαϊκής Ένωσης στην Επιτροπή Σύνδεσης στη σύνθεσή της για τα εμπορικά θέματα, η οποία θεσπίστηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.10.2016
            COM(2016) 649 final
            2016/0317(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα ληφθεί εξ ονόματος της Ευρωπαϊκής Ένωσης στην Επιτροπή Σύνδεσης στη σύνθεσή της για τα εμπορικά θέματα, η οποία θεσπίστηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Η συνημμένη πρόταση συνιστά τη νομική πράξη με την οποία καθορίζεται η θέση που θα ληφθεί εξ ονόματος της Ένωσης σε όργανο το οποίο θα συγκροτηθεί δυνάμει συμφωνίας σύνδεσης μεταξύ της Ένωσης και μιας τρίτης χώρας. Ειδικότερα, αφορά την εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου («η συμφωνία»), σε σχέση με την έγκριση καταλόγου διαιτητών για την επίλυση διαφορών σε συναφή με το εμπόριο θέματα. 
            
            
               Η συμφωνία υπογράφηκε στις 27 Ιουνίου 2014 και τέθηκε προσωρινά και μερικώς σε εφαρμογή, εν αναμονή της κύρωσής της από τα κράτη μέλη, από την 1η Σεπτεμβρίου 2014. Η απόφαση (ΕΕ) 2016/839 του Συμβουλίου, της 23 Μαΐου 2016
                  1
               , ενέκρινε τη σύναψη της συμφωνίας και, σύμφωνα με το άρθρο 464 παράγραφος 2 της συμφωνίας, τέθηκε σε ισχύ την 1 Ιουλίου 2016.
            
            
               Δυνάμει της συμφωνίας δημιουργήθηκε η Επιτροπή Σύνδεσης στη σύνθεσή της για τα εμπορικά θέματα, η οποία παρακολουθεί την εφαρμογή του τίτλου V της συμφωνίας («Εμπόριο και συναφή με το εμπόριο θέματα») και επιλύει συναφή ζητήματα. Η εν λόγω επιτροπή πρέπει να καταρτίσει κατάλογο διαιτητών για να εξασφαλιστεί η ορθή λειτουργία του μηχανισμού επίλυσης των διαφορών, όπως προβλέπεται στο άρθρο 404 της συμφωνίας. 
            
            
               Η παρούσα πρόταση αντικαθιστά την πρόταση COM(2015)390 final της Επιτροπής
                  2
               . Η αντικατάσταση αυτή είναι αναγκαία, καθώς δύο από τους διαιτητές που προτάθηκαν από τη Δημοκρατία της Μολδαβίας δεν πληρούν πλέον τους όρους που προβλέπονται στο άρθρο 404 παράγραφος 2 της συμφωνίας. Η Δημοκρατία της Μολδαβίας πρότεινε και η Ευρωπαϊκή Επιτροπή συστήνει στο Συμβούλιο να εγκρίνει δύο άλλους υποψηφίους οι οποίοι πληρούν τους όρους που προβλέπονται στο άρθρο 404 παράγραφος 2 της συμφωνίας. Επιπλέον, η παρούσα πρόταση αντανακλά το γεγονός ότι η συμφωνία τέθηκε σε ισχύ την 1η Ιουλίου 2016.
            
            
               Συνεκτικότητα με ισχύουσες διατάξεις στον τομέα πολιτικής
            
            
               Η παρούσα πρόταση εφαρμόζει την κοινή εμπορική πολιτική της Ένωσης προς χώρα εταίρο της Ανατολικής Ευρώπης, με βάση τις διατάξεις της προαναφερθείσας συμφωνίας. Αποσκοπεί στη δημιουργία των αναγκαίων θεσμικών μηχανισμών που θα επιτρέψουν στην Ένωση και στη Δημοκρατία της Μολδαβίας να αντιμετωπίσουν αποτελεσματικά τις διμερείς διαφορές σχετικά με την εφαρμογή και την ερμηνεία της συμφωνίας. Η πρόταση συνάδει με την προσέγγιση που ακολουθεί η Ένωση όσον αφορά τη διαπραγμάτευση ή την εφαρμογή των μηχανισμών επίλυσης των διαφορών στο πλαίσιο των συμφωνιών ελεύθερων συναλλαγών με άλλους εμπορικούς εταίρους. 
            
            
               Συνεκτικότητα με άλλες πολιτικές της Ένωσης
            
            
               Η παρούσα πρόταση συνάδει με τις άλλες εξωτερικές πολιτικές της Ένωσης, τις οποίες συμπληρώνει· πρόκειται ιδίως για την ευρωπαϊκή πολιτική γειτονίας και την πολιτική αναπτυξιακής συνεργασίας σε σχέση με τη Δημοκρατία της Μολδαβίας.
            
            
               2.Νομική βάση, επικουρικότητα και αναλογικότητα
            
            
               Νομική βάση
            
            
               Η νομική βάση για τον καθορισμό της θέσης που θα λάβει η Ένωση στο πλαίσιο των επιτροπών που συγκροτήθηκαν δυνάμει της συμφωνίας είναι η Συνθήκη για τη λειτουργία της Ευρωπαϊκής Ένωσης («ΣΛΕΕ»), και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9. 
            
            
               Επικουρικότητα (σε περίπτωση μη αποκλειστικής αρμοδιότητας)
            
            
               Η κοινή εμπορική πολιτική, σύμφωνα με το άρθρο 3 της ΣΛΕΕ, ορίζεται ως αποκλειστική αρμοδιότητα της Ένωσης. Συνεπώς, η αρχή της επικουρικότητας δεν εφαρμόζεται.
            
            
               Αναλογικότητα
            
            
               Η παρούσα πρόταση είναι αναγκαία για να εφαρμοστούν οι διεθνείς δεσμεύσεις της Ένωσης που καθορίζονται στη συμφωνία με τη Δημοκρατία της Μολδαβίας. 
            
            
               Επιλογή του νομικού μέσου
            
         
         
            
               Η παρούσα πρόταση συνάδει με το άρθρο 218 παράγραφος 9 της ΣΛΕΕ, το οποίο προβλέπει την έκδοση αποφάσεων του Συμβουλίου. Δεν υπάρχει άλλη νομική πράξη που να μπορεί να χρησιμοποιηθεί για την επίτευξη του στόχου που επιδιώκεται με την παρούσα πρόταση.
            
            
               3. ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου.
               
            
            
               Διαβουλεύσεις με τα ενδιαφερόμενα μέρη
            
            
               Οι διαβουλεύσεις με τα ενδιαφερόμενα μέρη δεν εφαρμόζονται στην παρούσα πρόταση.
            
            
               Συλλογή και χρήση εμπειρογνωσίας
            
            
               
                  Η Επιτροπή έλαβε υπόψη τις πληροφορίες που παρασχέθηκαν από τα κράτη μέλη κατά τα τελευταία έτη όσον αφορά υπηκόους της Ένωσης που διαθέτουν τα κατάλληλα προσόντα και την απαραίτητη ειδίκευση ώστε να αναλαμβάνουν τη διαιτησία των διαφορών που προκύπτουν στο πλαίσιο των εμπορικών συμφωνιών της Ένωσης.
               
            
            
               Εκτίμηση των επιπτώσεων
            
            
               
                  Η πρόταση αφορά την εφαρμογή των θεσμικών πτυχών της συμφωνίας μεταξύ της Ένωσης και της Δημοκρατίας της Μολδαβίας, και ειδικότερα του τίτλου V σχετικά με το εμπόριο και τα συναφή με το εμπόριο θέματα. Η πρόταση δεν έχει καμία επίπτωση στην οικονομική, κοινωνική ή περιβαλλοντική πολιτική της Ένωσης. Η συμφωνία τέθηκε σε ισχύ την 1η Ιουλίου 2016 και η εφαρμογή της βρίσκεται σε πολύ πρώιμο στάδιο. 
               
            
            
               Καταλληλότητα του κανονιστικού πλαισίου και απλούστευση
            
            
               
                  Η συμφωνία μεταξύ της Ένωσης και της Δημοκρατίας της Μολδαβίας δεν υπόκειται σε διαδικασίες του προγράμματος REFIT· δεν συνεπάγεται κόστος για τις ΜΜΕ· και δεν εγείρει κανένα ζήτημα όσον αφορά το ψηφιακό περιβάλλον. 
               
            
            
               Θεμελιώδη δικαιώματα
            
            
               Η πρόταση δεν έχει επιπτώσεις στην προστασία των θεμελιωδών δικαιωμάτων. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου.
               
            
            
               5.ΛΟΙΠΑ ΣΤΟΙΧΕΙΑ
            
            
               Σχέδια εφαρμογής και παρακολούθηση, αξιολόγηση και ρυθμίσεις περί υποβολής εκθέσεων
            
            
               
                  Η εφαρμογή της συμφωνίας επανεξετάζεται τακτικά από το Συμβούλιο Σύνδεσης ΕΕ-Δημοκρατίας της Μολδαβίας. Η Ευρωπαϊκή Επιτροπή δεσμεύθηκε επίσης να υποβάλλει στο Ευρωπαϊκό Κοινοβούλιο ετήσια έκθεση σχετικά με την εφαρμογή του τίτλου V της συμφωνίας («Εμπόριο και συναφή με το εμπόριο θέματα»), καθώς και σχετικά με τα στοιχεία που περιλαμβάνονται στην παρούσα πρόταση.
               
            
            
               Επεξηγηματικά έγγραφα (για οδηγίες)
            
         
         
            
               
                  Άνευ αντικειμένου.
               
            
            
               Αναλυτική επεξήγηση των επιμέρους διατάξεων της πρότασης
            
            
               
                  Ο στόχος της πρότασης είναι να εγκριθεί η θέση της Ένωσης σχετικά με την εφαρμογή του εμπορικού μέρους της συμφωνίας μεταξύ της Ένωσης και της Δημοκρατίας της Μολδαβίας. Ο τίτλος V της συμφωνίας («Εμπόριο και συναφή με το εμπόριο θέματα») περιλαμβάνει το κεφάλαιο 14 («Επίλυση διαφορών»), το οποίο προβλέπει μηχανισμό για την επίλυση εμπορικών διαφορών μεταξύ των μερών της συμφωνίας όσον αφορά την εφαρμογή ή την ερμηνεία του εμπορικού μέρους της συμφωνίας. Σύμφωνα με τη διαδικασία διαιτησίας που προβλέπεται στο κεφάλαιο 14, το καταγγέλλον μέρος μπορεί να ζητήσει τη σύσταση ειδικής ομάδας διαιτησίας για την επίλυση διμερών διαφορών. Το άρθρο 404 της συμφωνίας καθορίζει τους κανόνες για τη σύνθεση της ομάδας. Η συμφωνία προβλέπει την κατάρτιση καταλόγου ειδικευμένων ατόμων που μπορούν να ασκήσουν χρέη διαιτητών. Κατά συνέπεια, με την κυβέρνηση της Δημοκρατίας της Μολδαβίας εξετάστηκε ένα σχέδιο καταλόγου διαιτητών που είναι πρόθυμοι και ικανοί να συμμετέχουν σε ειδική ομάδα διαιτησίας. Το σχέδιο αυτό προβλέπει πέντε υποψήφιους διαιτητές οι οποίοι προτείνονται από την Ένωση, πέντε υποψήφιους διαιτητές οι οποίοι προτείνονται από τη Δημοκρατία της Μολδαβίας και πέντε υπηκόους τρίτων χωρών οι οποίοι μπορούν να εκτελούν χρέη προέδρου της ειδικής ομάδας διαιτησίας. Ο κατάλογος θα χρησιμοποιείται στις περιπτώσεις όπου πρέπει να συσταθεί ειδική ομάδα διαιτησίας. 
               
            
            
               2016/0317 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα ληφθεί εξ ονόματος της Ευρωπαϊκής Ένωσης στην Επιτροπή Σύνδεσης στη σύνθεσή της για τα εμπορικά θέματα, η οποία θεσπίστηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
                  3
               , («η συμφωνία») τέθηκε σε ισχύ την 1η Ιουλίου 2016. 
            
            
               (2)Το άρθρο 404 παράγραφος 1 της συμφωνίας προβλέπει ότι η Επιτροπή Σύνδεσης στη σύνθεσή της για τα εμπορικά θέματα, όπως ορίζεται στο άρθρο 438 παράγραφος 4 της συμφωνίας, πρόκειται να συμφωνήσει σε έναν κατάλογο ατόμων που θα ασκούν χρέη διαιτητών στις διαδικασίες επίλυσης διαφορών, εντός έξι μηνών από την έναρξη ισχύος της συμφωνίας.
            
            
               (3)Σύμφωνα με το άρθρο 404 παράγραφος 1 της συμφωνίας, εξετάστηκε με την κυβέρνηση της Δημοκρατίας της Μολδαβίας ένα σχέδιο καταλόγου διαιτητών που θα συμμετέχουν σε ειδική ομάδα διαιτησίας. Το σχέδιο αυτό προβλέπει πέντε υποψήφιους διαιτητές οι οποίοι προτείνονται από την Ένωση, πέντε υποψήφιους διαιτητές οι οποίοι προτείνονται από τη Δημοκρατία της Μολδαβίας και πέντε υπηκόους τρίτων χωρών οι οποίοι μπορούν να εκτελούν χρέη προέδρου της ειδικής ομάδας διαιτησίας.
            
            
               (4)Ως εκ τούτου, είναι σκόπιμο να καθοριστεί η θέση που θα ληφθεί εξ ονόματος της Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα σε σχέση με τον κατάλογο των ατόμων που θα ασκούν χρέη διαιτητών στις διαδικασίες επίλυσης διαφορών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί από την Ευρωπαϊκή Ένωση στο πλαίσιο της Επιτροπής Σύνδεσης στη σύνθεσή της για τα εμπορικά θέματα όσον αφορά την έγκριση του καταλόγου των ατόμων που θα ασκούν χρέη διαιτητών στις διαδικασίες επίλυσης διαφορών βασίζεται στο σχέδιο απόφασης της εν λόγω επιτροπής, το οποίο επισυνάπτεται στην παρούσα απόφαση.
            
            
               Οι εκπρόσωποι της Ένωσης στην Επιτροπή Σύνδεσης στη σύνθεσή της για τα εμπορικά θέματα μπορούν να συμφωνήσουν αλλαγές ήσσονος σημασίας στο σχέδιο απόφασης χωρίς περαιτέρω απόφαση του Συμβουλίου.
            
            
               Άρθρο 2
            
         
         
            
               Οι αποφάσεις της Επιτροπής Σύνδεσης στη σύνθεσή της για τα εμπορικά θέματα δημοσιεύονται, μετά την έκδοσή τους, στην Επίσημη Εφημερίδα της Ευρωπαϊκής Ένωσης.
            
            
               Άρθρο 3
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     O Πρόεδρος
               
            
         
         
            
                  
                     (1)
                  ΕΕ L 141 της 28.5.2016, σ. 28.
               
               
                  
                     (2)
                  
                  
                     http://eur-lex.europa.eu/legal-content/EL/TXT/?qid=1469533573883&uri=CELEX:52015PC0390
                  
                   
               
               
                  
                     (3)
                  Απόφαση 2014/492/ΕΕ του Συμβουλίου, της 16ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (ΕΕ L 260 της 30.8.2014, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.10.2016
            COM(2016) 649 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που θα ληφθεί εξ ονόματος της Ευρωπαϊκής Ένωσης στην Επιτροπή Σύνδεσης στη σύνθεσή της για τα εμπορικά θέματα, η οποία θεσπίστηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
            
               
         
         
            
               Σχέδιο
            
            
               ΑΠΟΦΑΣΗ ΑΡΙΘ. 1/2016 ΤΗΣ ΕΠΙΤΡΟΠΗΣ ΣΥΝΔΕΣΗΣ ΕΕ - ΔΗΜΟΚΡΑΤΙΑΣ ΤΗΣ ΜΟΛΔΑΒΙΑΣ ΣΤΗ ΣΥΝΘΕΣΗ ΤΗΣ ΓΙΑ ΤΑ ΕΜΠΟΡΙΚΑ ΘΕΜΑΤΑ
            
            
               της …2016 
            
            
               για την κατάρτιση του καταλόγου διαιτητών που αναφέρεται στο άρθρο 404 παράγραφος 1 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
            
            
               Η ΕΠΙΤΡΟΠΗ ΣΥΝΔΕΣΗΣ ΣΤΗ ΣΥΝΘΕΣΗ ΤΗΣ ΓΙΑ ΤΑ ΕΜΠΟΡΙΚΑ ΘΕΜΑΤΑ,
                     
            
            
               Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, η οποία υπογράφηκε στις Βρυξέλλες στις 27 Ιουνίου 2014, και ιδίως το άρθρο 404 παράγραφος 1,
            
            
               Εκτιμώντας τα ακόλουθα:
            
            
               (1)Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, («η συμφωνία») τέθηκε σε ισχύ την 1η Ιουλίου 2016. 
            
            
               (2)Σύμφωνα με το άρθρο 404 παράγραφος 1 της συμφωνίας, η Επιτροπή Σύνδεσης στη σύνθεσή της για τα εμπορικά θέματα, όπως ορίζεται στο άρθρο 438 παράγραφος 4 της συμφωνίας, πρόκειται να καταρτίσει κατάλογο 15 ατόμων που θα ασκούν χρέη διαιτητών στις διαδικασίες επίλυσης διαφορών, το αργότερο έξι μήνες μετά την έναρξη ισχύος της συμφωνίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Ο κατάλογος των ατόμων που μπορούν να ασκήσουν χρέη διαιτητών για τους σκοπούς του άρθρου 404 παράγραφος 1 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, παρατίθεται στο παράρτημα της παρούσας απόφασης.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               (Τόπος), (ημερομηνία)
            
            
                     
                  
                  
                     
                        Για την Επιτροπή Σύνδεσης 
                     
                     
                        στη σύνθεσή της για τα εμπορικά θέματα
                     
                     
                  
               
                     
                  
                  
                     
                        Ο Πρόεδρος
                     
                  
               
               ΠΑΡΑΡΤΗΜΑ
            
            
               ΚΑΤΑΛΟΓΟΣ ΔΙΑΙΤΗΤΩΝ Ο ΟΠΟΙΟΣ ΑΝΑΦΕΡΕΤΑΙ ΣΤΟ ΑΡΘΡΟ 404 ΠΑΡΑΓΡΑΦΟΣ 1 ΤΗΣ ΣΥΜΦΩΝΙΑΣ
            
            
               Διαιτητές που προτάθηκαν από τη Δημοκρατία της Μολδαβίας
            
         
         
            
               1.Mihail BURUIANĂ 
            
            
               2.Procop BURUIANA
            
            
               3.Octavian CAZAC
            
            
               4.Lilia GRIBINCEA
            
            
               5.Viorel RUSU
            
            
               Διαιτητές που προτάθηκαν από την Ευρωπαϊκή Ένωση 
            
            
               1.Jacques BOURGEOIS 
            
            
               2.Claus–Dieter EHLERMANN
            
            
               3.Pieter Jan KUIJPER
            
            
               4.Giorgio SACERDOTI
            
            
               5.Ramon TORRENT
            
            
               Πρόεδροι
            
            
               1.Leora BLUMBERG (Νότια Αφρική)
            
            
               2.William DAVEY (ΗΠΑ)
            
            
               3.Merit JANOW (ΗΠΑ)
            
            
               4.Helge SELAND (Νορβηγία)
            
            
               5.David UNTERHALTER (Νότια Αφρική)